Makhura: ‘Regering versaak bruin gemeenskappe’David Makhura, premier van Gauteng. Foto: GCIS David Makhura, premier van Gauteng, het Vrydag gesê bruin gemeenskappe word deur die Suid-Afrikaanse regering afgeskeep en versaak. Makhura het afgevaardigdes by die ANC se provinsiale konferensie toegespreek en sy politieke verslag as waarnemende voorsitter gelewer. Volgens die premier slaag die regering se sosio-ekonomiese program nie daarin om die lewens van alle rassegroepe te verbeter nie. “As premier van Gauteng het ek op onbetwisbare bewyse afgekom van ernstige versaking deur ons regering en ŉ onderbelegging in die bruin gemeenskappe in ons provinsie,” het hy gesê. “Hierdie verwaarlosing het verreikende gevolge. Misdaad en dwelmgebruik is aan die toeneem terwyl lewenstandaarde afneem, insluitend ŉ afname in [die gehalte van] onderwys en bevordering van hierdie gemeenskappe.” Makhura het gesê armoede en werkloosheid het “uiterste vlakke” onder bruin mense bereik en dat dit die oorsaak is van woede en wrokgevoelens. Volgens Makhura kla die bruin gemeenskap dat hulle “gedurende die apartheidsjare nie wit genoeg was nie en in die demokratiese Suid-Afrika nie swart genoeg is nie”. “Ek doen ŉ beroep op die ANC-geleide regering en munisipaliteite om met dringendheid op te tree om die verwaarlosing van bruin gemeenskappe in Gauteng reg te stel. Kom ons verander hoe hierdie gemeenskappe lyk, soos ons ook in die swart nedersettings doen.” Makhura sal na verwagting op die konferensie onbestrede as voorsitter verkies word.